钦定古今图书集成/明伦汇编/家范典/第040卷 > 《诫子歆书》刘向
## 钦定古今图书集成/明伦汇编/家范典/第040卷 > 《诫子歆书》刘向

告歆，思之无忽。若未有异德，蒙恩甚厚，将何以报？董
生有云：“吊者在门，贺者在闾。”言有忧则恐惧敬事，敬
事则必有善功而福至也。又云：“贺者在门，吊者在闾”，
言受福则骄奢，骄奢则祸至，故吊随而来。齐顷公之
始，藉霸者之馀威，轻侮诸侯，亏蹇跛之容，故被鞌之
祸，遁服而亡。所谓贺者在门，吊者在闾也。兵败师破人皆吊之，恐惧自新，百姓爱之，诸侯皆归其所夺邑，
所谓“吊者在门，贺者在闾”也。